		Porsgrunn kommune	


	Vår ref.		26/11579 - 2
Saksbehandler	Terje Madsen
Dato	25.09.2026

 

Saksframlegg





Saksnr.	Utvalg	Møtedato
70/26	Formannskapet	15.10.2026
138/26	Bystyret	22.10.2026



Kommunedirektørens innstilling
Porsgrunn kommune yter likviditetslån med NOK 17 500 000 i løpet av 2026.
Lånet forrentes med 3 måneders NIBOR + 1% p.a. i løpetiden - med rentedato 31. desember 2026 deretter 31. mars, 30. juni og 30. september osv. Innfrielse av hovedstol med påløpte renter senest 31.12.2029
Kommunedirektøren får fullmakt til å inngå låneavtale med Grenland brann og redning IKS innenfor rammene av dette vedtaket, herunder endelig lånebeløp og tidspunkt for avdrag og innfrielse av lånet.
Likviditetslån finansieres ved bruk av disposisjonsfond i 2026, og føres mot disposisjonsfondet ved innbetaling.


SAKSUTREDNING
Bakgrunn for saken
Saken kommer til behandling fordi Grenland brann og redning IKS (GBR) anmoder om likviditetslån med bakgrunn i en anstrengt likviditetssituasjon som følge av brannen på Skjerkøya og den etterfølgende og pågående tvisten med Ragn-Sells.
Saksfremstilling
Kommunedirektøren fikk en henvendelse fra GBR den 25.09.26 som angitt i vedlegg 1.  Av henvendelsen fremgår det at GBR vil komme i en likviditetsmessig utfordrende og uakseptabel situasjon allerede inneværende år.  Årsaken begrunnes i kostnader selskapet har hatt i tilknytning til brannen hos Ragn-Sells på Skjekøya.  Kostnader i forbindelse med brannen er fakturert Ragn-Sells.  I etterkant av brannen har det oppstått en tvist mellom GBR og Ragn-Sells som er til behandling i rettsapparatet.  Det er uklart når de fakturerte midlene vil bli gjort tilgjengelig for GBR.
Som grunnlag for å vurdere likviditetsutfordringen fram i tid, har GBR lagt ved en overordnet likviditetsprognose med forutsetninger.  Likviditetsprognosen ligger i vedlegg 2.
Likviditetsprognosen viser at selskapet har behov for et likviditetslån i en periode på 3 år.
Selskapet ønsker et avdragsfritt lån, og en fleksibel nedbetaling dersom den likviditetsmessige situasjonen bedrer seg.
Kommunedirektørens vurdering
Dersom et IKS ikke kan overholde sine betalingsforpliktelser etterhvert som de forfaller, skal styret ihht til IKS-loven §24 straks sende melding til representantskapet om forholdet.  Tilsvarende melding skal sendes deltakerkommunene. Dersom ikke representantskapet fremlegger en plan for fortsatt drift som vil gi fordringshaverne dekning ved forfall, skal selskapet oppløses og virksomheten avvikles.  Vi bør unngå å havne i en slik situasjon.
Det kan argumenteres for at risikoen med å yte et likviditetslån burde vært fordelt på alle seks deltakerkommuner.  Imidlertid er en av deltakerkommunene, Kragerø kommune, registrert i ROBEK for tiden.  For enkelhets skyld anbefaler kommunedirektøren at Porsgrunn kommune yter hele likviditetslånet alene.
Lånet ytes på tilsvarende lånebetingelser som tidligere ytt likviditetslån til GREP Grenland AS.  Det betyr at lånet gjøres rentebærende med en rente på 3 måneders NIBOR + 1% p.a..  Bakgrunnen er at utlån av kommunens midler har en kostnad for kommunen.  Å gjøre lånet rentebærende bør i seg selv motivere selskapet til en hurtigere tilbakebetaling. 
Det legges til rette for tilbakebetaling når selskapet selv ønsker det, innen en ytre ramme som settes til 31.12.2029.  Innbetalinger må imidlertid skje i hele multipler av NOK 2 500 000, slik at vi slipper å håndtere for mange innbetalinger.
Lånet ytes uten sikkerhet eller pant, men vi legger opp til, ved mislighold, å kunne ta motregning i årlig driftstilskudd.
Før utbetaling av lånet må det foreligge styrevedtak på opptak av tilbudt lån.  I tillegg må det, siden en av deltakerkommunene er registrert i ROBEK, foreligge godkjenning fra departementet(Statsforvalter) på at selskapets vedtak om opptak av tilbudt likviditetslån er gyldig.
Effekten av saken 
 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	 	 	X
Konsekvens for miljøet på kort og lang sikt 	 	 	 	X
Økonomiske konsekvenser i et langt perspektiv	 	X	 	 
Konsekvens for folkehelsen, herunder vurdering av 	tilpasning til aldersvennlig samfunn	 	 	 	X

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.

